༄༅། །སློབ་བུ་ཆོས་ལ་བསྐུལ་བའི་བསླབ་བྱ་ཀ་ཕྲེང་མ་བཞུགས་སོ། །

༄༅། །ཀ་ནས་ལས་ཀྱིས་འབྲེལ་བའི་སློབ་བུ་ཚོ་གསོན་དང༌། །ཁ་ཞེ་མེད་པའི་བརྩོན་པ་ཆེན་པོ་ཞིག་མེད་ན། །ག་ནས་བལྟས་ཀྱང་གོ་ལོ་ཐོས་ལོ་ཙམ་ཡིན་པས། །ང་ཡི་སྙིང་གཏམ་འདི་ལ་ཉམས་བཞེས་ཤིག་མཛོད་ཅིག །ཅ་ཅོ་བྲེ་མོའི་གཏམ་ལ་ཟད་པ་ནི་མི་འདུག །ཆ་རོགས་ངན་པའི་རྗེས་སུ་གླེང་བ་ནི་མ་མང༌། །ཇ་སོགས་བཟང་དང་གཉིད་ལ་སྤྱོད་དུས་ནི་མིན་པས། །ཉ་རྒྱས་ཟླ་བ་གྲགས་པའི་གཞུང་ལུགས་དང་མཇལ་དུས། །ཏ་ཐཱ་ག་ཏའི་དགོངས་དོན་འགལ་མེད་དུ་རྟོགས་དགོས། །ཐ་སྙད་ཚིག་ལ་སྦྱངས་དུས་བརྩོན་པ་ཞིག་མེད་ན། །ད་ལྟའི་དབུ་མའི་གྲུབ་མཐའ་ཕྱོགས་ཙམ་ཡང་མི་ལོན། །ན་མར་གུས་དང་སྦྱོར་བའི་བརྩོན་འགྲུས་ལ་འབུངས་དགོས། །པཱ་ར་མི་ཏཱ་གཉིས་མེད་རང་བྱུང་གི་ཡེ་ཤེས། །ཕ་རོལ་ཕྱིན་པའི་གཞུང་ལ་སྦྱངས་པ་ཞིག་མེད་ན། །བ་ལང་རྫི་འདྲ་རྨོངས་པས་རྟོགས་ཚོད་རང་མི་འདུག །མ་ལུས་ཆོས་ཀྱི་གནད་དོན་མཁྱེན་པ་ཞིག་མཛད་ན། །ཙ་ཀྲ་འཁོར་ལོ་གསུམ་གྱི་དགོངས་འགྲེལ་གྱི་གཞུང་ལ། །ཚ་ལྟར་འཇུག་པ་བདེ་བའི་ཐོས་བསམ་ཞིག་བྱེད་དགོས། །ཛ་ཡ་མི་ཡི་སེངྒེའི་རྗེས་འཇུག་ཏུ་ཞུགས་ནས། །ཝ་སྐྱེས་རྨོངས་པའི་ཚུལ་ལ་སྤྱོད་པ་ནི་མི་རིགས། །ཞྭ་གོས་དམར་སེར་ཙམ་གྱིས་ཆོས་པ་རུ་རློམས་ཏེ། །ཟ་ཆོག་ཙམ་ལ་བསྟན་པའི་སྙིང་པོ་རུ་མ་བཟུང༌། །འ་ཅག་བརྒྱུད་པ་བཟང་པོ་སྒྲུབ་རྒྱུད་པའི་ལུགས་ལ། །ཡ་རབས་ཕ་རྗེས་བུ་ཡིས་ཟིན་པ་ཞིག་དགོས་པས། །ར་གན་གསེར་དུ་མཐོང་བའི་ཀུན་རྫོབ་ཀྱི་སྣང་བ། །ལ་འུར་རང་མཚན་འཁྲུལ་པའི་ཆོ་འཕྲུལ་དུ་གོ་ན། །ཤ་རུས་བེམས་པོའི་ལུས་འདི་བོར་བ་ཡི་མོད་ལ། །ས་འདིར་མར་གྱི་བར་དོར་འཁྱམས་དགོས་རང་མ་འདྲ། །ཧ་ཅང་བརྩོན་པའི་སེམས་ཀྱིས་བློ་སྟོབས་ཤིག་བསྐྱེད་ན། །ཨ་དོན་སྐྱེ་མེད་ཆོས་ལ་ངེས་པ་ཞིག་རྙེད་ཡོང༌།། །།ཅེས་པ་འདིའང་བརྩོན་འགྲུས་ཀྱི་བསྐུལ་མར་དམིགས་ཏེ་དགེ་རིན་པས་སོ།། །།

༈ ཀ་གདན་རྡོ་ལྟར་འགྱུར་མེད་དམ་བཅའ་ཞིག་བཟུང་ནས། །ཁ་ཞེ་མེད་པར་དམ་པའི་ལྷ་ཆོས་ལ་བརྩོན་དགོས། །ག་ནས་བལྟས་ཀྱང་ཆོས་མེད་སྙིང་པོ་ནི་མི་འདུག །ང་ཡི་སྙིང་གཏམ་འདི་དང་མཐུན་པ་ཞིག་མཛད་དང༌། །ཅ་ཅོ་སྙན་པའི་ཚིག་གི་རྣམ་འགྱུར་ཞིག་མེད་ཀྱང༌། །ཆ་ཙམ་དོན་དང་མཐུན་པའི་བསླབ་བྱ་ཞིག་ཡོད་པས། །ཇ་ནག་འཐུང་སྟེ་དམ་པའི་ལྷ་ཆོས་ལ་བརྩོན་དུས། །ཉ་མོ་ཟས་ལ་ཆགས་བཞིན་འདོད་ཡོན་ལ་སྲེད་ན། །ཏ་ལའི་བསྟན་པའི་ལྷ་ཆོས་ཡང་དག་ཏུ་མི་འགྲོ། །ཐ་སྙད་རིག་པའི་གནས་ལ་སྦྱངས་པ་ཞིག་མེད་ན། །ད་གཟོད་ལྷ་ཆོས་ཟབ་མོ་རྟོགས་ཐབས་ནི་མི་འདུག །ན་ཚོད་གཞོན་དུས་ཆོས་ལ་བརྩོན་པ་ཞིག་མེད་ན། །པ་རྒན་སོང་དུས་ཆོས་མགོ་འཐོན་པ་ནི་དཀའ་བས། །ཕ་མའི་བསླབ་བྱ་བཟང་ཡང་མི་ཆོས་ཀྱི་བསླུ་འདྲིད། །བ་ཕྱུག་ནོར་རྫས་བསགས་འཇོག་ཤེས་པ་ཙམ་ཡིན་པས། །མ་ལུས་ཆོས་ཀྱི་གནད་འགག་ཤེས་པ་ཞིག་དགོས་ན། །ཙ་ཀོ་ར་བཞིན་དམ་པའི་བདུད་རྩི་ལ་བསྟེན་ནས། །ཚ་གྲང་དཀའ་སྤྱད་བཟོད་པའི་སྙིང་སྟོབས་ཀྱིས་འཐུང་དགོས། །ཛཱ་ཏི་རླུང་ནད་ཅན་ལ་བདུད་རྩི་རུ་འགྱུར་བཞིན། །ཝ་ལེར་དྲན་པའི་སེམས་ལ་ཕན་པ་འདི་མ་གཏོགས། །ཞྭ་གོས་དམར་སེར་ཙམ་གྱིས་ཕན་པ་རང་མི་གདའ། །ཟ་ཆོག་ཙམ་ལ་མཁས་ཀྱང་མི་ཆོས་ཙམ་ཡིན་པས། །འ་ཅག་སེམས་ལ་ཕན་པའི་ལྷ་ཆོས་ཤིག་ཡོད་ན། །ཡ་གི་སངས་རྒྱས་གོ་འཕང་ཐག་རིང་ན་མེད་པས། །ར་རིས་དྲི་མ་མེད་པའི་བྱང་ཆུབ་ཀྱི་ལམ་བཟང༌། །ལ་ལུང་མང་པོ་རྒྱབ་སྟེ་བཙལ་དགོས་ནི་མི་འདུག །ཤ་རུས་ཁོང་པས་བློ་རྩེ་ལྷ་ཆོས་ལ་གཏད་དང༌། །ས་ལམ་བཟང་ངན་བསམ་པའི་བྱེ་བྲག་ལས་མེད་པས། །ཧ་ཅང་བརྩོན་པས་རང་རྒྱུད་ཐུལ་བ་ཞིག་མཛད་ན། །ཨ་ལོ་ཁྱེད་ཚོ་དོན་དང་ལྡན་པ་ཞིག་འགྱུར་ཡོང༌།། །།ཅེས་པའང་དགེ་རིན་པས་གདམས་པའོ།། ༈ ཀ་དག་གདོད་མའི་གནས་ལུགས་རང་གཤིས་ལ་ཡོད་ཀྱང༌། །ཁ་དོག་མཚོན་པ་མེད་པས་བློ་ཡུལ་ལས་འདས་པས། །ག་དེར་དབེན་པར་རང་སེམས་ཐུལ་བ་ཞིག་མེད་ན། །ང་བདག་བཟུང་འཛིན་རྩ་བ་ཆོད་དུས་ནི་མིན་འདུག །ཅ་ཅོ་དབེན་པའི་ནགས་སུ་གཅིག་པུ་རུ་གནས་ཏེ། །ཆ་མེད་མི་རྟག་དྲན་པས་ཚེ་འདི་ཡི་བསླུ་འདྲིད། །ཇ་ཆང་འདོད་ཡོན་སྲེད་པས་འཆིང་བ་འདི་བཅད་ན། །ཉ་བ་སྒྲ་གཅན་ཁ་ནས་ཐར་བ་བཞིན་ཡོང་བས། །ཏ་ཐཱ་ག་ཏའི་རྗེས་འཇུག་ངོ་མ་ཞིག་བྱེད་ན། །ཐ་མལ་ངང་དུ་མི་ཚེ་ཟད་པས་ནི་མི་ཆོག །ད་ནི་མི་ཚེ་ལྷག་མ་སྒྲུབ་པ་ལ་བསྐྱལ་ཏེ། །ན་མར་ཉམས་ལེན་ཆུ་བོའི་རྒྱུན་བཞིན་དུ་སྐྱོངས་དང༌། །པཱ་ར་མི་ཏཱ་གཉིས་མེད་རང་བྱུང་གི་ཡེ་ཤེས། །ཕ་རོལ་ག་ཤེད་ཞིག་ནས་བཙལ་དགོས་ནི་མི་གདའ། །བ་ཐག་རྟོག་པའི་དྲྭ་བ་རང་ཡལ་དུ་སོང་ནས། །མ་བཅོས་གཉུག་མའི་རང་ཞལ་རྩོད་མེད་དུ་མཇལ་ཡོང༌། །ཙ་ཀོ་ར་བཞིན་གདམས་པའི་བདུད་རྩི་ལ་བསྟེན་ན། །ཚ་བའི་གདུང་བ་མ་སྤངས་རང་ས་རུ་ཞི་ནས། །ཛ་ལང་གནས་འགྱུར་སྣང་སྲིད་སྐུ་གསུམ་གྱི་རང་བཞིན། །ཝ་ལེར་གསལ་བ་སངས་རྒྱས་ཡིད་སྨོན་དུ་མི་དགོས། །ཞྭ་ལྟར་འབྲལ་བ་མེད་པར་སེམས་ཅན་གྱི་དུས་ན། །ཟ་བྱེད་སྲིན་བུ་ཡན་ཆད་སངས་རྒྱས་སུ་ངེས་ན། །འ་ཅག་ད་རེས་སངས་རྒྱས་ལག་བཅངས་སུ་ཡོད་པས། །ཡ་མཚན་རྨད་དུ་བྱུང་བའི་གདམས་ངག་དང་མཇལ་དུས། །ར་གན་གསེར་དུ་བརྫུ་བའི་འཁྲུལ་སྣང་ལ་མ་ཞེན། །ལ་འུར་ཉིད་དུ་སྙིང་པོའི་སྒྲུབ་པ་ལ་འབུངས་ན། །ཤ་རུས་སྒྱུ་མའི་ལུས་རྟེན་འདི་ཉིད་ཀྱི་ཐོག་ནས། །ས་ལམ་ཡུད་ཀྱིས་ཆོད་པའི་ཁྱད་ཆོས་ཤིག་འདུག་པ། །ཧ་ཅང་བརྩོན་པའི་དམ་བཅའ་མི་ལྷོད་པའི་སྒོ་ནས། །ཨ་མས་སྐྱེས་བུ་མདོ་རྩ་མི་ཆུང་བར་མཛོད་ཅིག། །།ཅེས་པ་འདིའང་ཕྲིན་རྡོར་སོགས་ཀྱི་ངོར་ཉམས་ལེན་གྱི་བསྐུལ་མར་དགེ་རིན་པས་སོ།། །། ༈ ཀ་ནས་དག་པ་དམ་པའི་ཆོས་ལ། །ཁ་ཞེ་མེད་པའི་དག་སྣང་ལྡན་པ། །ག་ལ་བ་དེར་ཨ་མའི་དྲུང་དུ། །ང་ཡིས་ཆེད་དུ་ཞུ་བ་འདི་ཡང༌། །ཅ་ཅོ་ཚིག་གི་ངོ་བསྟོད་མིན་ལ། །ཆ་ཙམ་དོན་དང་མཐུན་པར་ལགས་སོ། །ཇ་ནག་འཐུང་ལ་བརྩེ་བས་གཟིགས་ཏེ། །ཉ་རྒྱས་ལྟ་བ་ལྟ་བུའི་འོ་བཅུད། །ཏཱ་རེའི་མཚན་ཅན་ཉིད་ནས་བསྩལ་བ། །ཐ་ཤལ་བདག་ལ་ཉམས་མེད་སོན་བྱུང༌། །ད་ནས་བྱང་ཆུབ་མ་ཐོབ་བར་དུ། །ན་མར་བཀའ་དྲིན་བརྗེད་པར་ཕངས་པས། །པ་སངས་ཟླ་ལྟར་དཀར་བའི་སེམས་ཀྱིས། །ཕ་རོལ་ཕྱིན་པའི་ལམ་དུ་བསྔོ་ཡོད། །བ་ཕྱུག་ནོར་ལའང་གྱོད་ཁ་མེད་པ། །མ་གཅིག་དཔལ་ལྡན་ལྷ་མོར་ཞུས་ཆོག །ཙ་ཀྲ་ལས་ཀྱི་འཁོར་ལོའི་བར་དུ། །ཚ་བའི་རླུང་གིས་མགོ་བོ་འཁོར་དུས། །ཛཱ་ཏིའི་སྨན་གྱིས་གསོས་པ་བཞིན་དུ། །ཝ་ལེར་དྲན་པའི་སེམས་ལ་ཕན་བྱུང༌། །ཞྭ་མོའི་ཏོག་ལྟར་མཐོ་བའི་དུས་སུ། །ཟ་བའི་ལོངས་སྤྱོད་སྦྱིན་དུ་བཙལ་ན། །འ་ཅག་དཀོན་མཆོག་གསུམ་ལ་གསོལ་ཏེ། །ཡ་མནྟ་ཀའི་གྲོང་ལས་སྐྱབས་ཡོང༌། །ར་གཅིག་བསེ་རུ་ལྟ་བུའི་སེམས་ཀྱིས། །ལ་འུར་བློ་གཏད་ཆོས་ལ་མཛད་ནས། །ཤཱཀྱའི་བསྟན་ལ་དད་པར་གྱིས་ཤིག །ས་དང་ལམ་གྱི་འཇུག་སྒོ་བཟང་ངོ༌། །ཧ་ཅང་དགེ་ལ་བརྩོན་པར་མཛད་ན། །ཨ་མས་ཕྱི་མའང་བདེ་བ་ཐོབ་ངེས།། །།ཞེས་པ་འདིའང་དགེ་རིན་པས་སོ།། །། དགེའོ །།